
Text rozhodnutia
Súd: Krajský súd Banská Bystrica Spisová značka: 20Sd/246/2015 Identifikačné číslo súdneho spisu: 6015201093 Dátum vydania rozhodnutia: 23. 03. 2016 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2016:6015201093.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní samosudkyňou JUDr. Jarmila Badíková v právnej veci navrhovateľky: M. R., nar. XX. P. XXXX, bytom Z.. K. V. č. XX, XXX XX B. B., proti odporkyni: Sociálna poisťovňa, ústredie, ul. 29. augusta č. 8, 813 63 Bratislava, o preskúmanie rozhodnutia o invalidnom dôchodku takto r o z h o d o l : Rozhodnutie odporkyne č. XXX XXX XXXX X zo dňa 18. apríla 2015 z r u š u j e podľa § 250l ods. 2 a § 250j ods. 2 písm. c/, d/ O.s.p. a vec vracia odporkyni na ďalšie konanie. Navrhovateľke nepriznáva právo na náhradu trov konania. o d ô v o d n e n i e : Odporkyňa rozhodnutím č. XXX XXX XXXX X zo dňa 18.04.2015 podľa § 73 a § 112 ods. 4 zákona č. 461/2003 Z. z. o sociálnom poistení v znení neskorších predpisov /zsp/ zamietla žiadosť navrhovateľky o zvýšenie invalidného dôchodku. Odporkyňa v odôvodnení rozhodnutia okrem iného uviedla, že podľa posudku posudkového lekára SP pobočka Banská Bystrica zo dňa 01.04.2015 u navrhovateľky je miera poklesu schopnosti vykonávať zárobkovú činnosť určená na 45 % v porovnaní so zdravou fyzickou osobou. Navrhovateľka podala proti tomuto rozhodnutiu v zákonom stanovenej lehote návrh na preskúmanie s odvolaním sa na zlý zdravotný stav. Namietla tiež, že posudkoví lekári nezohľadnili v posudkoch ďalšie ochorenia, ktorými trpí /M., esenciálna hypertenzia, reumatoidná artritída, chronická tubulointersticiálna nefritída, dorzalgie/ v zmysle § 71 ods.8 zsp. Odporkyňa v písomnom stanovisku zo dňa 04.09.2015 uviedla právne a skutkové dôvody, pre ktoré žiadala napadnuté rozhodnutie potvrdiť ako vecne správne. Krajský súd preskúmal napadnuté rozhodnutie a postup odporkyne pred jeho vydaním na pojednávaní dňa 23.03.2016 v zmysle § 250l OSP, oboznámil sa s pripojenými listinnými dôkazmi, vypočul navrhovateľku, vec preskúmal v neprítomnosti odporkyne a dospel k záveru, že napadnuté rozhodnutie je potrebné zrušiť a vec vrátiť odporkyni na ďalšie konanie . Navrhovateľka na pojednávaní trvala na dôvodoch uvedených v podanom opravnom prostriedku. Súd ospravedlnil neprítomnosť odporkyne na pojednávaní. Podľa § 132 OSP dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti; pričom starostlivo prihliada na všetko, čo vyšlo za konania najavo, včítane toho, čo uviedli účastníci. Podľa § 71 ods. 1 zák. č. 461/2003 Z.z.. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa ods. 2 cit. ust. dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok Podľa ods. 4 cit. ust. pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa ods.6 cit. ust. miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Percentuálna miera poklesu zárobkovej činnosti podľa druhu zdravotného postihnutia orgánov a systémov je obsiahnutá v prílohe č. 4 k zákona č. 461/2003 Z. z. Posúdenie dlhodobosti nepriaznivého zdravotného stavu a jeho následkov na pracovnú schopnosť občana vyžaduje odborné lekárske vedomosti a vo veciach sociálneho poistenia aj pre účely súdneho konania ju vykonávajú posudkoví lekári. Podľa § 153 ods. 5 zák. č. 461/2003 Z. z. lekársku posudkovú činnosť dôchodkového poistenia vykonáva posudkový lekár sociálneho poistenia príslušnej pobočky a posudkoví lekári Sociálnej poisťovne ústredia Sociálnej poisťovne. Na základe opravného prostriedku bol zdravotný stav navrhovateľky opätovne posúdený posudkovou lekárkou SP-ú so sídlom v Banskej Bystrici v prítomnosti prísediaceho odborného lekára psychiatra v posudku zo dňa 27.08.2015 so záverom, že je invalidná s 45 % mierou poklesu schopnosti vykonávať zárobkovú činnosť. Posudková lekárka ako rozhodujúce zdravotné postihnutie uviedla duševné choroby a poruchy správania, poruchy nálad, depresívne, periodické - stredne ťažké formy, kapitola V., položka 3, písm. a/. V posudku boli ďalej uvedené nasledujúce choroby recidivujúca depresívna poruchy stredne ťažká, esenciálna hypertenzia WHO II., M. bližšie neurčená, séronegatívna reumatoidná artritída I. štádium, chronická tubulointersticiálna nefritída, dorzalgia. Posudková lekárka v celkovom posudku uviedla, že navrhovateľka, je od r. 2010 liečená psychiatrom pre úzkostne-depresívnu poruchu. Stav bol pri liečbe v ambulantnej starostlivosti uspokojivý do r. 2014, kedy bola prvý krát hospitalizovaná na psychiatrickom oddelení v dennom stacionári. Aj keď prepúšťacia diagnóza znie epizóda ťažkej depresie bez psychotických príznakov to nekoreluje s doporučenou antidepresívnou liečbou. Dominuje úzkostne- depresívna symptomatika, zvýšená unaviteľnosť, slabosť a porucha energetického potenciálu. Známky svedčiace pre závažnú a hlbokú depresívnu poruchu (samovražedné úvahy, pokles hmotnosti a závažnú poruchu spánku) nepopisujú. Rovnako dnešným vyšetrením prísediaceho odborného lekára - psychiatra sa uvedená symptomatika svedčiaca pre ťažkú depresívnu poruchu nemanifestovala. Organická symptomatika potvrdená psychologickým vyšetrením zo dňa 12.2.2015 sa klinickým psychiatrickým vyšetrením manifestovala len diskrétne. Po zhodnotení predložených psychiatrických vyšetrení, ako aj objektívneho vyšetrenia prísediaceho lekára psychiatra konštatuje, že sa jedná o stredne ťažkú depresívnu poruchu, pri ktorej je miera poklesu schopnosti vykonávať zárobkovú činnosť 45 %. Ostatné ochorenia uvedené pod chorobou v Lekárskej správe, posudkovo nezávažné, nezvyšujú mieru poklesu schopnosti vykonávať zárobkovú činnosť. Posudková lekárka v pracovnej rekomandácii uviedla, že môže vykonávať prácu len v prostredí bez zvýšenej fyzickej a psychickej námahy, bez nočných zmien, podľa vzdelania s časovými úľavami. Podľa ust. § 195 ods. 1 zák. č. 461/2003 Z. z. organizačná zložka Sociálnej poisťovne pred vydaním rozhodnutia postupuje tak, aby presne a úplne zistila skutočný stav veci, a na ten účel obstará potrebné podklady na rozhodnutie. Podľa ods. 2 cit. ust. podkladom na rozhodnutie sú najmä podania, návrhy a vyjadrenia účastníkov konania, dôkazy, čestné vyhlásenia, ako aj skutočnosti všeobecne známe alebo známe organizačnej zložke Sociálnej poisťovne z jej činnosti. Podľa ods. 3 cit. ust. organizačná zložka Sociálnej poisťovne pri posudzovaní veci objasňuje rovnako dôkladne všetky rozhodujúce skutočnosti bez ohľadu na to, či svedčia v prospech, alebo v neprospech účastníka konania. Podľa ust. § 196 ods. 1 cit. zák. dôkazom je všetko, čo môže prispieť k zisteniu a objasneniu skutočného stavu veci, najmä výpovede účastníkov konania a vyjadrenia účastníkov konania a svedkov, odborné posudky, znalecké posudky, správy, listiny, vyjadrenia a potvrdenia iných fyzických osôb a právnických osôb. Netreba dokazovať skutočnosti všeobecne známe alebo skutočnosti známe z činnosti Sociálnej poisťovne. Podľa ods. 4 cit. ust. účastník konania, fyzická osoba alebo právnická osoba zúčastnená na konaní, ktorí majú listiny, ktoré môžu byť dôkazom, sú povinní na výzvu organizačnej zložky Sociálnej poisťovne tieto listiny predložiť. V zmysle cit. ust. odporkyňa je povinná vykonať dokazovanie a dôkazom je všetko, čo môže prispieť k zisteniu a objasneniu skutočného stavu, najmä výpovede a vyjadrenia účastníkov, odborné posudky, znalecké posudky. Okrem dôkazov navrhnutých účastníkom konania je organizačná zložka poisťovne povinná vykonať /organizačná zložka poisťovne/ aj iné dôkazy, ktoré účastník nenavrhol, ak sú potrebné na zistenie a objasnenie skutočného stavu veci. Súd posúdil posudky posudkových lekárov v zmysle kritérií stanovených zákonom a dospel k záveru, že predložené posudky nespĺňajú tieto kritéria, nezhodnotili objektívne zdravotný stav navrhovateľky a preto nemôžu byť podkladom pre zhodnotenie miery poklesu schopnosti vykonávať zárobkovú činnosť. Súd pri posúdení posudkov posudkových lekárov zistil, že tieto sú v rozpore s odbornými lekárskymi nálezmi. Súd z prepúšťacej správy z poslednej hospitalizácie navrhovateľky na psychiatrickom oddelení G. G. v čase od 03.08.2015 do 28.08.2015 zistil, že vzhľadom na chronifikované psychické ťažkosti, pretrvávanie úzkostne-depresívnej symptomatiky, napriek opakovaným úpravám terapie v ambulantných podmienkach, ktoré navyše pacientka zle toleruje, vzhľadom na závažné komorbídne somatické diagnózy, je pracovný potenciál pacientky výrazne redukovaný a prognóza vývoja ochorenia nepriaznivá, preto odporúča plnú invalidizáciu pacientky. V správe sú uvedené tieto prepúšťacie diagnózy: F33.2 - recidivujúca depresívna porucha, terajšia ťažká epizóda bez, psychotických príznakov, F41.0 - panická porucha (epizodická záchvatová úzkosť), F54 - psychické faktory a faktory správania spojené s poruchami, alebo chorobami zatriedenými inde. Súd z psychologického vyšetrenia zo dňa 12.02.2015 zistil, že navrhovateľka sa dlhodobo cíti horšie, zmnožili sa je epi záchvaty s následnou slabosťou, kedy vyžadovala pomoc zo strany okolia. Vlani bola v dennom stacionári E. pri Psychiatrickom oddelení G. G. v súčasnosti navštevuje skupinovú psychoterapiu na psychiatrickom oddelení, chodí na pravidelné kontroly na psychiatriu, užíva lieky. Prítomné sú organické zmeny CNS, jej intelektové schopnosti sú znížené do hraničného pásma MR, narušené sú názorové analyticko syntetické schopnosti, vizuomotorická koordinácia, spomalené psychomotorické tempo, výrazná unaviteľnosť. Došlo k prehĺbeniu depresívneho prežívania v porovnaní s predchádzajúcim vyšetrením, prítomné je zvýšené riziko sui konania. Súd z nálezov ošetrujúceho psychiatra zistil, že navrhovateľka trpí na diagnózy: F 33.2, F 41.0 a k vzhľadom ku kognitívnemu deficitu treba zvážiť aj F.06.32; súd z nálezu zo dňa 09.03.2016 zistil, že navrhovateľka je v kontakte zdržanlivá, odpovede stručné, po latencii, psychomotorické tempo, dynamogénia inhibované, nálada skôr dysforická, afektivita kolíše, pocity insuficiencie, menejcennosti, masívna anxieta, susp. panické ataky, ale aj M. záchvaty zhoršené, v myslení orientovaná na aktuálne somatické ťažkosti, pozornosť zhoršená dekoncentrovaná, zhoršenie tenacity pozornosti, IMF zhoršenie novopamäti v zložke zapamätávania aj výbavnosti, v správaní redukcia záujm, sféry aj iniciatívy, spánok prerušovaný, stav zhoršený. Súd porovnal tieto odborné nálezy od rôznych odborných lekárov s hodnotením duševného ochorenia navrhovateľky v posudkoch a zistil, že sú diametrálne odlišné. Všeobecné posudkové hľadisko uvedené pri kapitole V. - duševné choroby a poruchy správania uvádza, že pri stanovení poklesu schopnosti zárobkovej činnosti je potrebné prihliadnuť na vývoj osobnosti v afektívnej, emocionálnej oblasti, na schopnosti adaptácie, na vplyvy prostredia, možnosti pracovného a sociálneho zaradenia. Posudkoví lekári vrátane prísediaceho psychiatra subjektívne hodnotia objektívne odborné nálezy ošetrujúcich psychiatrov a klinického psychológa bez toho, aby uviedli iný objektívny odborný nález na podporu svojich tvrdení. Prísediaci psychiater videl navrhovateľku po prvý krát a na niekoľko minút, čo určite nestačí na vyvrátenie záverov uvedených v prepúšťacej správy z hospitalizácie navrhovateľky a správ ošetrujúceho psychiatra a psychológa. Súd z neurologických nálezov zistil, že navrhovateľka trpí na nasledujúce diagnózy: pac epi s pretrv. vysokou frekvenciou záchvatov, farmakorezistenzná Epi, subak, VAS Th, SI, fibromyalgický sy, dif. VAS s častými exacerb., s radik, S1 dx, vrstvovým sy. Súd z kardiologickej kontroly zo dňa zo dňa 15.03.2016 zistil, že navrhovateľka má tieto diagnózy: art. hypertenzia 3 st. vysoké pripočítateľné riziko ESC/ESH, hypotyreóza na substitučnej liečbe, depresívny syndróm, panická porucha v sledovaní psychiatra, epi parox. v anamnéze. Súd z endokrinologického vyšetrenia zo dňa 08.01.2016 zistil, že navrhovateľka trpí na nasledujúce diagnózy: autoimúnna tyreoiditída bez strumy, seronegat. RA, nízka tolerancia námahy, cervikovestibul - sy. Súd z nefrologického nálezu zo dňa 29.12.2015 zistil, že navrhovateľka trpí na nasledujúce diagnózy: chronická pyelonefritída, bez retencie N.látok, bez proteinúrie, glomerulová filtrácia bez deficitu, erytrocytúria mikroskopická, arteriálna hypertenzia 3 st. - na liečbe hodnoty uspokojivé, hypercholesterolémia - mierna - v.s. sekundárna pri hypotyeréze, osteopénia, hypotyreóza na autoimunitnom podklade - na substitučnej liečbe, osteoarthroza SI zhybov bilater. - MR potvrdené 2009, dysmotilita pažeráka, hypovitaminóza D 2/10 - pri vysokej dávke antipileptík, GIT ťažkostiach, hypokalciémia na substitúcii, seronegatívna RA, cervikovestibuilárny syndróm, stav po HYE 11/2013, stav po TOT páske MM 11/2013, stav po kontúzii hrudníka pri páde 13.10.2014, epilepsia, panická porucha, depresívna porucha ťažká, VAS s častými exacerbáciami s radik. S1 dx t.č. lumbalgia, stav po infekcii DC /chlamýdie a mykoplasmy/, stav po enterokolitíde /colistridum difficile po ATB liečbe/ 11/2015. Z uvedeného prehľadu odborných lekárskych nálezov vyplýva, že navrhovateľka je polymorbídna pacientka, trpí pomerne závažnými ochoreniami, ktoré ovplyvňujú vo veľkej miere jej pracovnú schopnosť a ktoré posudkoví lekári v posudkoch nezohľadnili. Z vykonaného dokazovania súd mal preukázané, že v danej veci neprebehlo konanie v zmysle § 195 a nasl. zákona č. 461/2003 Z. z. o sociálnom poistení, zdravotný stav navrhovateľky nebol posúdený objektívne, komplexne a presvedčivo v zmysle § 71 zákona č. 461/2003 Z. z. o sociálnom poistení pokiaľ ide o rozhodujúce zdravotné postihnutie ako aj pridružené ochorenia. Na základe takto vykonaného posúdenia zákonnosti súd napadnuté rozhodnutie zrušil podľa § 250l ods. 2 a § 250j ods. 2 písm. c/, d/ OSP, vec vrátil na ďalšie konanie, v ktorom odporkyňa zabezpečí opätovné posúdenie zdravotného stavu navrhovateľky v zmysle záverov tohto rozhodnutia aj v zmysle § 71 ods. 8 zsp a vo veci rozhodne a rozhodnutie riadne odôvodní. Súd náhradu trov konania posúdil podľa § 250l ods. 2 v spojitosti s § 250k ods. 1 OSP, navrhovateľka v konaní bola úspešná, ale náhradu trov konania si neuplatnila a preto jej súd nepriznal náhradu trov konania. Poučenie: Proti tomuto rozsudku nie je prípustné odvolanie .

